Framkvæmdir hafa legið niðri við frístundaþorpið að Hellnum svo mánuðum skiptir . Svæðið nefnist Plássið undir Jökli og virðast nokkur hús þar vera fullkláruð og að mestu innréttuð , en fjöldi húsa stendur hálfkaraður og kominn mismunandi langt í byggingu . Sum húsanna eru komin í niðurníðslu vegna ágangs veðurs og vinda . Líkt og Skessuhorn hefur greint frá er það fyrirtækið Hellisvellir sem stendur fyrir framkvæmdinni , en það er í eigu íslenskra og norskra aðila . Til stóð að reisa allt að sextíu hús á svæðinu og framkvæmdir hófust haustið 2005 . Níu hús áttu að vera tilbúin ári síðar og alls átti að klára sautján hús í fyrsta áfanga . Í lokaáfanganum stóð til að reisa fjörutíu hús til viðbótar . Ekki náðist í Þorstein Jónsson frumkvöðul verkefnisins við vinnslu þessarar fréttar , en hann sagði í samtali við Skessuhorn þann 22. ágúst í fyrra að vonast væri til að fyrstu íbúar flyttu inn á næstu dögum . Samkvæmt heimildum Skessuhorns er búið að selja tvær fasteignir í þorpinu . Eyþór Björnsson bæjarritari í Snæfellsbæ sagði í samtali við Skessuhorn að engar umsóknir hefðu borist þar sem óskað er eftir búsetu í Plássinu undir Jökli . Hann segir bæjarfélagið ekki vera aðila að framkvæmdinni og því hafi það ekki beinna hagsmuna að gæta , utan þess að vænta þess að þetta klárist og verði til sóma .